ทองคำปิดพุ่ง 39.9 ดอลล์
สัญญาทองคำตลาดนิวยอร์กปิดพุ่งขึ้น หลังจำนวนคนว่างงานสหรัฐเพิ่มขึ้น
9 ก.ย. 2554

สัญญาทองคำตลาดนิวยอร์กปิดพุ่งขึ้น หลังจำนวนคนว่างงานสหรัฐเพิ่มขึ้น
สัญญาทองคำตลาด COMEX (Commodity Exchange) ส่งมอบเดือนธ.ค.พุ่งขึ้น 39.9 ดอลลาร์ หรือ 2.2% ปิดที่ 1,857.5 ดอลลาร์/ออนซ์ 
นักลงทุนเข้าซื้อสัญญาทองคำเพื่อหลีกเลี่ยงความเสี่ยงจากภาวะซบเซาในตลาดแรงงานของสหรัฐ หลังจากกระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ที่สิ้นสุดวันที่ 3 ก.ย.เพิ่มขึ้นสู่ระดับ  414,000 ราย จากสัปดาหก่อนหน้านั้นที่ระดับ 412,000 ราย ตรงข้ามกับที่นักวิเคราะห์ส่วนใหญ่ในวอลล์สตรีทคาดว่าจะลดลงมาอยู่ที่ระดับ 405,000 ราย
นอกจากนี้ สัญญาทองคำยังได้แรงหนุนจากการที่นักลงทุนผิดหวังที่ เบน เบอร์นันเก้ ประธานธนาคารกลางสหรัฐ (เฟด) กล่าวสุนทรพจน์ในที่ประชุมสมาคมเศรษฐกิจ ที่รัฐมินเนโซตาเมื่อวานนี้ว่า เฟดจะพยายามทำทุกวิถีทางเพื่อกระตุ้นการฟื้นตัวของเศรษฐกิจ แต่เบอร์นันเก้ไม่ได้ระบุว่าจะใช้มาตรการใดอย่างเฉพาะเจาะจง
เทรดเดอร์กล่าวว่า ตลาดได้แรงหนุนเพิ่มขึ้นจากการที่นักลงทุนเข้ามาช้อนซื้อเก็งกำไรหลังจากสัญญาทองคำร่วงลงอย่างหนักกว่า 55 ดอลลาร์เมื่อวันพุธ
นักลงทุนจับตาดูการแถลงนโยบายสร้างงานของโอบามาซึ่งจะมีขึ้นในช่วงเช้าวันศุกร์ตามเวลาประเทศไทย